Source: http://www.bihon.ro/csm-digi-oradea-calificare-en-fanfare-in-len-champions-league/1706993
Timestamp: 2018-03-20 12:00:19+00:00

Document:
CSM Digi Oradea, calificare en fanfare în LEN Champions League - BIHON
CSM Digi Oradea, calificare en fanfare în LEN Champions League
la	2. octombrie 2016 21:04	 Reactualizat la:	 2. octombrie 2016 21:05
Experimentatul Nicolae Diaconu a marcat două goluri în meciul cu Mornar Split
Poloiştii orădeni au câştigat toate cele trei meciuri şi au acces în turul secund preliminar.
FOTO: CSM Digi Oradea - UZSC Utrecht
CSM Digi a arătat o formă bună în turneul de la Oradea, din primul tur preliminar al Ligii Campionilor, în care şi-a învins toate adversarele şi s-a situat confortabil pe primul loc. Poloiştii orădeni aşteaptă acum tragerea la sorţi pentru turul secund preliminar.
CSM Digi a obţinut victorii lejere în primele două partide, în faţa celor de la UZSC Utrecht, scor 11-5, respectiv Galatasaray, scor 14-7, la fel ca şi Mornar Split. Derby-ul turneului, dintre CSM Digi şi Mornar, urma să desemneze câştigătoarea grupei. Partida a oferit o dispută încrâncenată, în care gazdele ţinteau revanşa pentru eşecul de anul trecut, când echipa croată le-a barat accesul spre semifinalele Euro Cup. CSM Digi a obţinut de această dată un succes clar, fără drept de apel. Mornar a prestat un joc agresiv, tolerat de arbitrii Kouretas (Grecia) şi Voevodin (Rusia). Din fericire, jucătorii orădeni şi-au văzut de joc şi au reuşit să se impună, după o prestaţie remarcabilă. Arbitrii au dictat foarte multe eliminări (raport 15-14), iar Chioveanu, A, Creţu, respectiv Kolar şi Buric au fost descalificaţi pentru trei eliminări. La rândul său, Calic (Mornar) a văzut cartonaşul roşu pentru joc violent.
După un prim sfert echilibrat, CSM Digi s-a desprins până la pauza mare, scor 6-4, mărindu-şi apoi avantajul în următoarele două sferturi.
Pjetlovic a „închis” poarta
Portarul Gojko Pjetlovic, proaspăt campion olimpic, şi-a onorat cartea de vizită, făcând un meci magistral, cu nu mai puţin de 13 mingi apărate. Scorul final, 10-6, a consemnat superioritatea netă a gazdelor.
„Băieţii s-au mobilizat exemplar, mai ales în ultimul meci, în care doream să ne luăm revanşa pentru eşecul de anul trecut în faţa lui Mornar. Croaţii au jucat foarte agresiv, dar jucătorii noştri au meritul că şi-au menţinut calmul şi şi-au văzut de joc. Victoria mă bucură mult, în condiţiile în care oaspeţii au fost avantajaţi de arbitraj”, a declarat după meci antrenorul CSM Digi, Kádár Kálmán. Tehnicianul orădean speră într-o tragere la sorţi cât mai favorabilă. „În turul secund va fi foarte dificil, vom întâlni echipe mult mai bune faţă de primul turneu. Mi-aş dori adversare cât mai accesibile, dar în această fază a competiţiei nu mai există decât echipe redutabile”, a afirmat Kádár Kálmán.
Portarul Gojko Pjetlovic, unul din principalii artizani ai victoriei, speră că echipa sa va avea un traseu cât mai lung. „Cu puţin noroc, dacă vom juca în continuare la fel ca şi astăzi, poate că vom reuşi să ajungem în grupele Ligii Campionilor, obiectiv pe care ni-l dorim cu toţii. M-am smţit bine în acest meci, am fost în formă, sper să continui pe aceeaşi linie”, a spus goal-keaper-ul CSM Digi.
Taguri: calificare, csm digi oradea, len champions league, oradea

References: CSM 
 CSM 

CSM 

CSM 
 CSM 
 CSM 
 CSM 
 CSM 
 CSM 
 csm